[{"text_idx": "#000000", "text": "Dathlu gwaith y gwirfoddolwyr ar ddechrau mis Mehefin"}, {"text_idx": "#000002", "text": "Wyt ti\u2019n hoffi bod yng nghwmni plant a phobl ifanc? Eisiau ymarfer dy Gymraeg? Dysgu sgil newydd? Neu beth am rannu dy angerdd dros y Gymraeg gyda\u2019th gymuned? Wel, Menter Iaith Sir Ddinbych yw\u2019r lle i ti, gan bod gan yr elusen sy\u2019n hyrwyddo defnydd o\u2019r Gymraeg o fewn y sir gyfleoedd gwych i unigolion awyddus ar ddechrau Wythnos Gwirfoddolwyr Genedlaethol (1 \u2013 7 Mehefin)."}, {"text_idx": "#000004", "text": "Gwenno Williams, 20 oed o Lannefydd yw un ferch dalentog sydd wedi rhannu ei brwdfrydedd trwy wirfoddoli gyda Menter Iaith Sir Ddinbych yn ystod ei gwyliau o astudio yn y brifysgol."}, {"text_idx": "#000005", "text": "Fel myfyriwr y Gymraeg ym Mhrifysgol Bangor, mae gan Gwenno sgiliau penodol hynod o ddefnyddiol y mae\u2019n barod i\u2019w rhannu gyda phlant ac oedolion sy\u2019n mynychu digwyddiadau sydd wedi eu trefnu gan y Fenter neu pan fo\u2019r elusen yn cydweithio a\u0302 grwpiau a sefydliadau cymunedol."}, {"text_idx": "#000006", "text": "\u201cDwi wrth fy modd yng nghanol bwrlwm plant a phobl ifanc, ac mae gwirfoddoli gyda\u2019r Fenter yn cynnig sgiliau newydd i mi, wrth i mi bendroni am fy ngyrfa, wedi i mi orffen astudio yn y brifysgol. Mae gen i awydd cryf i fynd i\u2019r byd addysg, felly mae gwirfoddoli gyda Menter Iaith Sir Ddinbych mewn amrywiol glybiau, digwyddiadau cymunedol a sesiynau hyrwyddo\u2019r Gymraeg, wedi bod yn ofnadwy o werthfawr i mi. Dwi\u2019n ddiolchgar iawn i Ruth a\u2019r ti\u0302m am y cyfle.\u201d"}, {"text_idx": "#000008", "text": "Bu Matty Minshull o Henllan hefyd yn gwirfoddoli hefo\u2019r Fenter cyn cychwyn ym Mhrifysgol Aberystwyth yn 2021. Daeth at y Fenter er mwyn ymarfer ei Gymraeg, a oedd wedi dysgu fel ail-iaith yn Ysgol Uwchradd Dinbych. Meddai Matty: \u201cWrth wirfoddoli gyda\u2019r Fenter, ces i\u2019r cyfle i ddatblygu fy sgiliau cyfathrebu a hyder yn y Gymraeg. Roeddwn i wrth fy modd gyda hybu digwyddiadau ar gyfryngau cymdeithasol yr elusen, a gweithio gyda phobl yn y gymuned i hybu\u2019r iaith. Fel person ifanc ar fin cychwyn yn y brifysgol, roedd hwn yn brofiad hynod o werthfawr. \u201c"}, {"text_idx": "#000010", "text": "\u201cRydyn ni\u2019n ffodus yma yn Sir Ddinbych bod cymaint o wirfoddolwyr o bob oed yn cydweithio i sicrhau ffyniant a llwyddiant nifer o fudiadau o fewn ein cymunedau. O gyfrannu i\u2019r papur bro, i arwain a chefnogi clybiau Ffermwyr Ifanc, a stiwardio mewn eisteddfodau lleol, all nifer o\u2019n gweithgareddau cynhenid Cymreig ddim gweithio oni bai am wirfoddolwyr. Felly diolch iddynt am ymroi a chefnogi!"}, {"text_idx": "#000011", "text": "\u201cI ni, fel Menter, mae gwirfoddolwyr yn chwarae rhan allweddol yn y gwaith rydyn ni\u2019n ei wneud. Mae gennym nifer o bobl dalentog sy\u2019n angerddol dros y Gymraeg, ac sy\u2019n awyddus i rannu eu sgiliau ieithyddol a\u2019i Cymreictod gydag eraill."}, {"text_idx": "#000012", "text": "\u201cTrwy gyfrannu amser neu trwy gyfrannu\u2019n ariannol tuag at y Fenter sy\u2019n elusen gofrestredig, mae cyfle i unigolion chwarae rhan bwysig yn y gwaith o hyrwyddo a diogelu\u2019r Gymraeg o fewn eu cymunedau. Rydyn ni wastad yn chwilio am bob mathau o bobl a phobl ifanc i weithio gyda ni, mae\u2019r drws ar agor."}, {"text_idx": "#000013", "text": "\u201cO gyn athrawon neu weinyddwyr meithrin sydd wedi ymddeol neu\u2019n gweithio\u2019n rhan amser, mae wastad lle gennym i groesawu mwy o sgiliau i weithio gyda phlant i annog y Gymraeg. Actorion sydd rhwng swyddi, rydym yn galw amdanoch i ddarllen straeon i blant yn ein sesiynau stori a cha\u0302n."}, {"text_idx": "#000014", "text": "Ffordd arall y mae\u2019r Fenter yn cefnogi cymunedau i wella a hyrwyddo\u2019r defnydd o\u2019r Gymraeg yw trwy gynnig cyngor ac arbenigedd i bwyllgorau sefydledig wrth hysbysebu a hyrwyddo digwyddiadau."}, {"text_idx": "#000015", "text": "\u201cRydyn ni\u2019n gweithio\u2019n agos gyda phwyllgor cymunedol o wirfoddolwyr yn nhref Rhuddlan ar hyn o bryd i\u2019w cefnogi wrth gynnig arlwy o ddigwyddiadau Cymreig eu naws yn y dref, a phasio sgiliau hyrwyddo a marchnata digwyddiadau iddynt."}, {"text_idx": "#000018", "text": "Mae cyfleoedd ar hyn o bryd i wirfoddolwyr gyda\u2019r gweithgareddau canlynol:"}, {"text_idx": "#000019", "text": "Helpu gyda teithiau cerdded a sesiynau sgwrsio anffurfiol i ddysgwyrHelpu gyda chynnal sesiynau stori a cha\u0302n i blant bachHelpu gyda chynnal gweithgareddau ar o\u0302l ysgol neu ambell benwythnos neu gwyliau ysgol (ee gweithdai Lego)Ymuno a\u0302 phwyllgor ardal er mwyn helpu trefnu gweithgareddau cymdeithasol yn eich cymuned"}]